CELEX: 52010PC0583
Language: lt
Date: 2010-10-20
Title: Pasiūlymas TARYBOS SPRENDIMAS dėl kontrolės priemonių taikymo 4-metilmetkatinonui (mefedronui)

LT

LT        LT
 ---pagebreak---            EUROPOS KOMISIJA

                                            Briuselis, 2010.10.20
                                            KOM(2010) 583 galutinis

                                            2010/0293 (NLE)

                               Pasiūlymas

                        TARYBOS SPRENDIMAS

     dėl kontrolės priemonių taikymo 4-metilmetkatinonui (mefedronui)

LT                                                                      LT
 ---pagebreak---                                  AIŠKINAMASIS MEMORANDUMAS

     Tarybos sprendime 2005/387/TVR1 dėl keitimosi informacija apie naujas psichoaktyvias
     medžiagas, jų rizikos įvertinimo ir kontrolės numatoma trijų etapų procedūra, pagal kurią
     nauja psichoaktyvi medžiaga gali būti pradėta kontroliuoti ES.

     Remdamasi Tarybos sprendimo nuostatomis 2010 m. gegužės 26 d. Taryba paprašė Europos
     narkotikų ir narkomanijos stebėsenos centro išplėstinio Mokslo komiteto atlikti
     psichoaktyvios medžiagos 4-metilmetkatinono (mefedrono) rizikos įvertinimą.

     Pagrindiniai rizikos įvertinimo rezultatai:

     (1)    Mefedronas yra sintetinis katinonas, kurio fizinis poveikis panašus į ekstazio
            (MDMA) ar kokaino sukeliamą poveikį. Todėl tai gali būti patrauklus pakaitalas
            norintiems patirti stimuliuojantį psichoaktyvų poveikį pasilinksminimo tikslais.

     (2)    Mefedrono vartojimas gali sukelti ūmių sveikatos problemų ir priklausomybę. ES
            užregistruoti du mirties atvejai, kuriais, kaip rodo duomenys, mefedronas buvo
            vienintelė mirties priežastis. Be to, ne mažiau kaip 37 mirčių JK ir Airijoje atvejais
            mefedronas rastas post-mortem mėginiuose.

     (3)    Mefedronas neturi nustatytos ar pripažįstamos medicininės vertės. Neturima duomenų,
            kad jis gali būti naudojamas kokiais nors kitais teisėtais tikslais.

     Remiantis Tarybos sprendimo 8 straipsnio 1 dalimi Komisija per šešias savaites nuo rizikos
     įvertinimo ataskaitos gavimo dienos pateikia Tarybai iniciatyvą dėl kontrolės priemonių
     taikymo naujai psichoaktyviai medžiagai arba ataskaitą, kurioje būtų pagrįsta, kodėl tai nėra
     būtina.

     Nors šiame etape dar nėra daug įtikinamų bendro mefedrono pavojaus mokslinių įrodymų,
     vertėtų laikytis atsargaus požiūrio.

     Šio Tarybos sprendimo pasiūlymo tikslas – paraginti valstybes nares mefedronui taikyti
     kontrolės priemones ir baudžiamąsias sankcijas, kaip numatyta jų teisės aktuose, kuriais
     vykdomi jų įsipareigojimai pagal 1971 m. Jungtinių Tautų psichotropinių medžiagų
     konvenciją.

     Komisijos prašoma:

     – priimti pridedamą Tarybos sprendimo pasiūlymą ir

     – perduoti jį susipažinti Europos Parlamentui, Tarybai ir nacionaliniams parlamentams.

     1
            OL L 127, 2005 5 20, p. 32.

LT                                                 2                                                 LT
 ---pagebreak---                                                           2010/0293 (NLE)

                                                   Pasiūlymas

                                          TARYBOS SPRENDIMAS

                     dėl kontrolės priemonių taikymo 4-metilmetkatinonui (mefedronui)

     EUROPOS SĄJUNGOS TARYBA,

     atsižvelgdama į Sutartį dėl Europos Sąjungos veikimo,

     atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija
     apie naujas psichoaktyvias medžiagas, jų rizikos įvertinimo ir kontrolės2, ypač į jo 8 straipsnio 1 dalį,

     atsižvelgdama į Komisijos iniciatyvą,

     kadangi:

     (1)    Mefedrono rizikos įvertinimo ataskaita buvo parengta remiantis Tarybos sprendimo
            2005/387/TVR 6 straipsniu neeiliniame Europos narkotikų ir narkomanijos stebėsenos centro
            išplėstinio Mokslo komiteto posėdyje ir vėliau 2010 m. rugpjūčio 3 d. pateikta Komisijai.

     (2)    Mefedronas yra sintetinis katinonas. Jis teisėtai gaminamas ir platinamas daugiausiai Azijoje, o
            galutinis pakavimas greičiausiai atliekamas Europoje. Mefedronas daugiausia parduodamas
            miltelių, tačiau taip pat kapsulių ar tablečių pavidalu. Jį galima įsigyti internetu, specialiose
            parduotuvėse ir iš gatvės prekiautojų. Internetu mefedronas dažnai parduodamas kaip „trąšos
            augalams“ (plant food), vonios druska (bath salt) ar tyrimams naudojama cheminė medžiaga
            (research chemical). Labai retai jis parduodamas kaip „legal high“ (teisėta psichoaktyvi
            medžiaga) ir paprastai nenurodomas jo galimas psichoaktyvus poveikis ir nebūna pateikta
            konkrečios su tuo susijusios informacijos.

     (3)    Konkretų mefedrono poveikį sunku įvertinti, nes jis daugiausia vartojamas su tokiomis
            medžiagomis kaip alkoholis ar kitomis stimuliuojančiomis medžiagomis. Manoma, kad
            mefedrono fizinis poveikis panašus į kitų stimuliuojančių narkotikų, visu pirma ekstazio
            (MDMA). Tačiau kadangi jo poveikis gana trumpas ir dėl to reikia pakartotinų dozių, jis gali
            būti laikomas panašesniu į kokainą. Kai kurie duomenys rodo, kad jis gali būti vartojamas kaip
            neteisėtų stimuliuojančių medžiagų pakaitalas, kad yra didelė piktnaudžiavimo juo tikimybė ir
            priklausomybės sukėlimo galimybė. Reikalinga daugiau išsamių tyrimų šio narkotiko
            priklausomybės sukėlimo potencialui ištirti.

     (4)    Europos Sąjungoje užregistruoti du mirties atvejai, kuriais manoma, kad mefedronas buvo
            vienintelė mirties priežastis. Be to, ne mažiau kaip 37 mirčių atvejais mefedronas rastas post-
            mortem mėginiuose.

     2
            OL L 127, 2005 5 20, p. 32.

LT                                                  3                                                  LT
 ---pagebreak---      (5)   Dvidešimt dvi valstybės narės pranešė apie sulaikytus mefedrono miltelius arba tabletes. Yra
           mažai informacijos, iš kurios būtų galima spręsti apie didelio masto mefedrono apdorojimą arba
           paskirstymą ir su tuo susijusį organizuotą nusikalstamumą. Kai kurie duomenys rodo, kad kai
           mefedronas buvo pradėtas kontroliuoti, narkotiką ir toliau buvo galima įsigyti neteisėtoje
           rinkoje.
     (6)   Mefedronas neturi nustatytos ar pripažįstamos medicininės vertės ir Europos Sąjungoje
           medicininiu tikslu nenaudojamas, taip pat nėra duomenų, kad jis galėtų būti naudojamas kokiu
           nors kitu teisėtu tikslu.
     (7)   Šiuo metu neatliekamas mefedrono vertinimas ir jis nebuvo įvertintas pagal Jungtinių Tautų
           sistemą. Vienuolika valstybių narių taiko mefedrono kontrolės priemones pagal narkotikų
           kontrolės teisės aktus, kuriais vykdomi jų įsipareigojimai pagal 1971 m. Jungtinių Tautų
           psichotropinių medžiagų konvenciją. Dvi valstybės narės taiko mefedrono kontrolės priemones
           pagal nacionalinius vaistų įstatymus.

     (8)   Rizikos įvertinime atskleidžiama, kad moksliniai duomenys yra riboti ir kad reikia atlikti
           daugiau bendro mefedrono pavojaus sveikatai ir socialinio pavojaus tyrimų. Vis dėlto dėl
           stimuliuojančių savybių, gebėjimo sukelti vartotojų priklausomybę, jo galimo patrauklumo,
           pavojaus sveikatai, medicininės naudos nebuvimo ir būtinybės laikytis atsargumo mefedronas
           turėtų būti kontroliuojamas.

     (9)   Kadangi vienuolika valstybių narių jau taiko mefedrono kontrolės priemones, kontrolės
           priemonių taikymas mefedronui visoje ES galėtų padėti išvengti problemų tarpvalstybinio
           teisėsaugos ir teisminio bendradarbiavimo srityse,

     PRIĖMĖ ŠĮ SPRENDIMĄ:

                                                1 straipsnis

     Valstybės narės, laikydamosi nacionalinių įstatymų, imasi būtinų veiksmų, kad 4-metilmetkatinonui
     (mefedronui) būtų taikomos kontrolės priemonės ir baudžiamosios sankcijos, kaip numatyta jų teisės
     aktuose, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų
     konvenciją.

LT                                               4                                                LT
 ---pagebreak---                                                   2 straipsnis

     Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

     Priimta [...]

                                                Tarybos vardu
                                                Pirmininkas

LT                                                 5                                                   LT